28.2.2023 г.
BG
Официален вестник на Европейския съюз
C 75/167
3.6.
МДУЗС не трябва да бъде инструмент, който да се използва само от публичните органи при изготвянето на обществени политики, а би трябвало да включва и нуждите на социалните партньори, изследователски организации, университети, земеделски стопани и НПО.
МДУЗС би могла да помогне за по-активното включване на земеделските стопани във финансовата система (кредитиране и др.).
МДУЗС би трябвало периодично да осигурява обзор на земеделския сектор на европейско, национално и регионално равнище, както и на различните видове земеделие.
3.7.
Всички земеделски стопани в ЕС би трябвало да имат възможност да допринасят за МДУЗС, когато желаят да направят това, като се вземат предвид представителността, бюджетните ограничения и целите на МДУЗС.
Би трябвало да се предвиди възможност за доброволен принос към МДУЗС въз основа на адаптирани, конкретни критерии и методологии за стопанства, които не са включени в извадката.
Земеделските стопани не би трябвало да бъдат задължавани да предоставят данни за МДУЗС и не би трябвало да се добавят санкции.
Би трябвало също да се вземат предвид и стопанствата, произвеждащи за собствени нужди, и полупазарните стопанства.
Събраните данни би трябвало да бъдат разбити според вида на продукта (биологичен и т.н.).
3.8.
За да се повиши ефективността на МДУЗС наред с геопространствените данни, генерирани чрез космическата програма на ЕС, би трябвало да се вземат предвид и съвременни и иновативни методи за събиране и обработка на данни, основани на изкуствен интелект, интернет на предметите, автоматично валидиране, софтуер OCR или инфраструктури за дистанционно събиране.
Би трябвало да се създаде ясна връзка между МДУЗС, ОСП и Европейския облак за отворена наука.
3.9.
МДУЗС би трябвало да отчита различните законодателства в държавите членки, особено по отношение на екологичните и социалните аспекти, и би трябвало да бъде достатъчно гъвкава, за да интегрира нови показатели.
За успеха на МДУЗС е необходимо ефективно сътрудничество между бюрата за връзка, службите на държавите членки и ГД „Земеделие“ на Европейската комисия.
Еднакво значение би трябвало да се придава на екологичните и социалните данни, като на икономическите данни, а също и на малките и големите земеделски стопани и на различните региони.
Отвореността и желанието за принос към МДУЗС са различни в отделните държави членки, като степента на чувствителност и точната стойност на някои елементи би трябвало да се вземе предвид.
3.10.
ЕИСК предлага да се направи ясно разграничение между данните, които трябва да се събират ежегодно, и тези, които са необходими периодично.
Различните характеристики, източници, формати, измерения и нива на детайлност на данните са предизвикателство за МДУЗС, като се има предвид, че едни и същи данни не трябва да се събират многократно.
Между държавите членки съществуват големи разлики по отношение на структурата на разходите за събиране на данни, затова е необходима по-голяма гъвкавост.
3.11.
При събирането на данни би трябвало да се вземат предвид различните кризи и повишената волатилност на цените, която се превръща в постоянна променлива в агрохранителните вериги.
Войната в Украйна спомага за тази волатилност, а спекулациите с храни оказват натиск върху веригите за доставки.
Финансовите ресурси, определени за МДУЗС, би трябвало да бъдат осигурени от Комисията и държавите членки.
3.12.
ЕИСК предлага създаването на европейски консултативен орган с участието на представители на гражданското общество, избрани въз основа на прозрачни критерии, за наблюдение на събирането на данни и вземане на решения относно използването на данните и стратегически промени в изискванията за данните, като се отчитат обществените предизвикателства и динамиката на търсенето на данни.
3.13.
Освен това ЕИСК предлага данни за земеделските практики, по-конкретно относно управлението на земята, растителната защита, наторяването, здравето на животните и хуманното отношение към тях, да бъдат интегрирани в МДУЗС.
Като резултат от МДУЗС би трябвало да се събират и разпространяват най-добри земеделски практики, особено в екологичната и социалната област (обучение, инструменти за моделиране, добри практики, обмен между консултанти и др.)
3.14.
Данните относно изменението на климата, качеството на почвата и улавянето на въглерод, употребата на пестициди, качеството на водата, качеството на въздуха, енергията и биологичното разнообразие би трябвало да бъдат разглеждани като данни за околната среда, които да се събират от земеделските стопани или от други инструменти, които са оперативно съвместими с МДУЗС.